**Toată-această viață e doar deșertăciune**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Toată-această viață e doar deșertăciune

...

Ce să mai fac în viața ce-mi lasă-un gust amar,

Speranțele-mi sunt toate și goale și deșarte,

Și simt otrava vieții în fiece pahar

Din care beau într-una pe drumul către moarte?

De-a vrea să-mi fie bine, e-o zbatere-n zadar!

...

Îmi pun doar întrebări la care n-am răspuns,

De ce se naște omul, cui este de folos,

Dacă din prima clipă, de moarte e pătruns,

Silit să-și ducă viața târându-se pe jos,

De parcă moartea încă nu-i este-ndeajuns?

...

Ce vină poartă omul, silit să-și ducă veacul,

În lacrimi și suspine, de parcă-i blestemat,

ce boală este viața, de moartea-i este leacul,

iar omul fir de praf pe fir de vânt purtat,

Căzând, precum de fulger e spintecat copacul?

...

De undeva din beznă privesc ochi de tăciune,

Și-un rânjet se arată, cu lame de oțel,

Acolo-n noaptea morții se cască o genune,

Ce-absoarbe fără milă tot ce-i efemer,

Căci toată-această viață e doar deșertăciune!